
Naslov: Na Raki so spet kosili po starem
Napoved za voditelja:

Na Raki so tudi letos pripravili prikaz ročne košnje cavsarja. Kosci so se zbrali že zgodaj zjutraj, da bi pokazali, da še znajo kositi tako kot se je nekoč - na roke in s koso seveda. Seveda ni šlo brez grabljic, ubranega petja, pa tudi za hrano in pijačo je bilo dobro poskrbljeno. Za to imajo zasluge predvsem člani domačega Turističnega društva Lovrenc, ki skrbijo, da kmečki običaji ne bi bili prehitro pozabljeni.

T- Z Rake GORAN ROVAN /
X- Snemalec in montažer Tomi Naglič /
Tako so kosci v jutranji rosi zarezali v travo na farškem travniku sredi Rake. Letos se je zbralo 35 koscev in grabljic, tako da je bil travnik, kjer je strojna košnja nemogoča, hitro pokošen. Seveda pa so ob delu tudi obujali spomine.
T- TONE KRALJ /
X- Turistično društvo Lovrenc Raka /
»Ja včasih je nas se zbral tkule na eni kmetiji ene dva, tri, štirje, tu je največ, pa ene pol litra šnopca zjutri ta prvu, tu je blo za zagon. Pol smo pa počasa. Hodil smo pa en k drugim, ne, en k drugim. Tu ni blu nobene, bi reku, nobene mašine, ne neč in mi smo včasih ob pol štirih začel. Ob pol štirih, al pa pr mescu.«
Nekateri kosci so bili bolj vešči košnje, drugi so to opravilo že malo pozabili, košnja pa je šla dobro od rok tudi najstarejšemu, osemdesetletnemu Jožetu Tomazinu.
T- JOŽE TOMAZIN /
X- najstarejši kosec /
»Jest koso že držim od svojega dvanajstega leta, rodil sem se pa 1929. leta, 1. novembra. No, kaj je potrebno, da kosa dober teče? Kaj je treba? Da dober znaš kosit,  dober, da jo znaš zrihtat,  pa tud da mal popiješ, pol pa teče. Če tuki teče, mora tud tu pol.«
Pri košnji so bile dobrodošle tudi grabljice.
T- FANIKA METELKO /
X- grabljica /

»Ja, mi smo raztepale tako kot včasih. Dons se več ne, ampak mi smo še zmerej ble aktivne na vseh področjih. Potem bomo tud še zgrable in kar bo treba bomo pomagale.«
S prikazom košnje po starem so na Raki opravili tudi koristno delo. Seveda pa je bil glavni namen druženje in zabava. V Turističnem društvu Lovrenc pa se tudi zavedajo, da je treba stare običaje negovati, sicer bodo prehitro pozabljeni.
